Ma vertel van ‘wonderwerk’ toe bakkie rolAnnelize en Maryke le Roux in ‘n pizza-restaurant kort voor die ongeluk. Die kruis op Maryke se keel is hier sigbaar. Foto: Verskaf Verlede Saterdagaand het Maryke le Roux, ŉ vierjarige blondekopdogtertjie van Winburg in die Vrystaat, sommer speel-speel met ŉ rooi pen ŉ kruis op haar keel geteken. Ure later het die bakkie waarin sy en haar gesin gery het verskeie kere oor die N1 gerol en is sy uit die rollende voertuig geslinger – sonder ŉ enkele skrapie. Annelize le Roux het aan Maroela Media vertel dat sy en haar man, Martin, op Saterdag 10 September saam met hul drie kinders, Maryke, Martenique (10) en Marchand (8), vanaf Bloemfontein na Winburg onderweg was toe die ongeluk gebeur het. “ŉ Rukkie voor die ongeluk het ons by ŉ pizza-restaurant geëet en Maryke het êrens ŉ rooi pen in die hande gekry. Sy het oral met die pen gekrabbel, op haar gesig en haar arms. Terwyl ons in die badkamer was, het sy ŉ rooi kruis op haar keel geteken,” het Annelize vertel. “Ons het nog die aand foto’s in die restaurant geneem waar die rooi kruis op haar keel sigbaar is.” Later was die gesin met hul bakkie op pad terug Winburg toe en het ŉ sleepwa met ŉ vrag pale daarop gesleep. Annelize het bestuur, aangesien Martin moeg geraak het. Hy het haar in ŉ stadium gemaan om nie te vinnig te ry nie. “In plaas daarvan dat ek net my voet van die petrol afgehaal het, het ek rem getrap om stadiger te ry. Ek dink dit is toe dat die sleepwa ons van agter af gedruk het,” het Annelize gesê. Sy het beheer oor die voertuig verloor en die bakkie het gerol. Toe die bakkie oomblikke later op sy opgefrommelde dak tot stilstand kom, het Martinique en Marchand benoud geskree dat Maryke nie in die voertuig is nie. “Ons almal het ons veiligheidsgordels aangehad, maar het onderstebo in die bakkie gehang. Die dak was so erg ingedruk, dit het teen my kop vasgedruk en daar was glasstukke oral. Ek het geweet ek moet nou kalm bly en na my kind soek. Ek het my veiligheidsgordel losgemaak en by die bestuurskant se venster uitgeklim,” het Annelize vertel. Die ongelukstoneel. Foto: Verskaf Sy het buite die voertuig na Maryke geroep, maar geen antwoord gekry nie. Juis toe het sy gesien hoe ŉ man oor die pad aangestap kom met Maryke in sy arms. Dit was ŉ motoris wat agter hulle gery het, gesien het hoe die ongeluk gebeur en stilgehou het. Ná die ongeluk het hy vir Maryke oor die pad sien loop nadat sy uit die bakkie geslinger is. Hy het haar uit die pad van die aankomende verkeer opgetel en teruggebring na haar gesin toe. “Kort daarna het die ambulans daar gestop en die beamptes het gehelp om almal uit die wrak te kry. Nie een van ons het ŉ enkele skrapie gehad nie. Almal was ongedeerd,” het Annelize gesê. Sy vertel dat Martinique op die toneel in ŉ skoktoestand was en daarvan begin ruk het, maar paramedici het gehelp om haar weer rustig te kry. “Marchand het dadelik begin huil oor die vissies wat ons vroeër die dag vir hom gekoop het en wat agter een van die sitplekke in die bakkie was toe die ongeluk gebeur het. Martin het in die wrak van die voertuig ingekruip om na die sakkie water met die vissies in te soek en selfs hulle het niks oorgekom nie! Die sakkie was nie eens gebars of beskadig nie en al die vissies het nog gelewe.” Die ongelukstoneel. Foto: Verskaf Volgens Annelize weet sy dat dit slegs genade is dat sy en haar gesin nie in die ongeluk beseer is nie. “Die oomblik dat ons gerol het, was daar die grootste Goddelike vrede oor my. Ek het net geweet ons gaan oukei wees. God het ons kom voorberei met dié belofte van dié rooi kruis wat Maryke self op haar nekkie geteken het – sy belofte dat Hy by ons sal wees in ons dal van doodskaduwee.” Die gesin is ná die ongeluk na ŉ hospitaal geneem waar dokters bevestig het dat almal ongedeerd was. “Ons kan net die Here dank vir sy groot genade en liefde oor ons,” het Annelize gesê. Drie jaar gelede, toe sy weens komplikasies ná ŉ mediese prosedure by die dood omgedraai het, het sy ŉ belofte aan God gemaak dat sy iets groots vir Hom wou doen. Meer as ŉ jaar later het sy en ŉ groep vroue met ŉ projek begin om ŉ kruis langs die N1 in Winburg op te rig. Marchand, Maryke en Martenique le Roux. Foto: Verskaf Die kruis, wat meer as 40 meter hoog sal wees, sal een van die tien grootste kruise in die wêreld wees, maar die grootste kruis ter wêreld wat gerekenariseerde LED-ligte in verskillende kleure deur middel van optiese vesel gaan gebruik. Die kruis sal dus verskillende kleure of slegs een kleur kan vertoon en vanaf die N1 sigbaar wees. By die voetstuk van die kruis sal ŉ kapel opgerig word wat 100 mense kan huisves. Die planne vir die Centre Peace-kruis is al opgetrek, grond is reeds bekom waar dit opgerig sal word en daar is goedkeuring van die munisipaliteit, die Nasionale Padagentskap (Sanral) en die Burgerlugvaartowerheid gekry. Nou samel die groep geld in om die kruis te bou wat na raming R3 miljoen sal kos. Besoek die Facebook-blad, Liefde vir Jesus, vir meer inligting.